Hipolito Ocalia

Hipolito Max Ocalia (☆ 22 di yüli 1916 na Kòrsou - † 20 di aprel 1984 na Kòrsou), mihó konosí komo Politu Pintor, tabata un artista visual antiano. E ta e nèstòr di pintura antiano. 

 Biografia 
Hipolito Ocalia a nasé i lanta den un famia humilde di Bandariba, den bario di Kunuku Fel. Komo mucha el a kuminsa dibuhá i pinta loke e tabata mira, asta usando tapa di bleki pa pinta ariba. E tabata un talento natural i outodidakto ku tabata konsiderá pintamentu un ofishi. Pokopoko i sin guia of sosten finansiero el a bai desaroyando su propio estilo den arte naïef.Casimiri, Nel: «Ocalia, Hipolito», i Daniel Balderston, Mike Gonzalez i Ana M. López (red.): Encyclopedia of Contemporary Latin American and Caribbean Cultures. Volume 3: O–Z, London/New York: Routledge, 2000, pag. 1064.. E tabata konosí pa su bistanan original i kolorido di Kòrsou, den kual perspektiva no tabata relevante. Komo pintor naïef e ta okupá un lugá úniko den pintura na Kòrsou. 

Ocalia tabata pinta hopi; ta estimá henter su obra riba 1000 pa 1500 pintura.  Den añanan 1960 el a kuminsa para dilanti muraya di Fort Amsterdam pa pinta i bende su obranan, mas tantu na turista. E tabata e promé yu di Kòrsou ku tabata gana su pan di kada día ku pintamentu. Banda di esei e tabata traha obranan di arte ku materialnan manera palu of bleki. Na 1971 el a funda e Fundashon di Artista.«Fundashon di Artista», Curaçao Art. 

Su promé eksposishon a tuma lugá na Lanthùis Bloemhof na 1965. Varios otro a sigui tambe internashonalmente, entre otro na Santo Domingo, Siudat di Mexico i New York. Na 1988 i 1991 e tabatin eksposishonnan na Hulanda i Kòrsou, mientras na 1995 a tuma lugá un eksposishon individual ku 100 pintura den museo De Stadshof na Zwolle. No obstante esaki e tabata te despues di su morto ku Ocalia realmente a wòrdu rekonosí komo un pintor importante. Awendia su arte ta representa den e kolekshonnan di Museo di Kòrsou, Sticusa i Museo Munisipal di Amsterdam.Hipolito Ocalia», Encyclopedie van Curaçao (2017).

Na 1995 Sherman de Jesus a skirbi i produsi un dokumentario di e bida di Ocalia, den kual su nieto, Inchomar Ocalia, a hunga e papel di Ocalia komo mucha.Ocalia, VPROgids.nl Na 1970 Ocalia mes a skirbi e storia di su bida, Mi Historia, ku el a regalá Maritza Coomans-Eustatia, kende despues a pasa esaki pa Archivo Nashonal Kòrsou. E outobiografia aki tabata un di e fuentenan usá pa e buki biográfiko Ocalia Paints Curaçao / Ocalia schildert Curaçao (1995).

Ocalia tabata kasá ku Nono Ocalia; huntu nan tabatin yu. El a fayesé na 1984 na edat di 67 aña i ta derá den santana katóliko di Santa Maria.

 Literatura 
Henriquez, Nicole & Römer-de Vreese, Jacqueline, Ocalia Paints Curaçao / Ocalia schildert Curaçao, Walburg Pers (1995)

Category:Hende
Category:Arte na Kòrsou